**ΠΕΡΙΛΗΨΗ ΑΠΟΦΑΣΗΣ**

**Α) ΑΝΤΙΚΕΙΜΕΝΟ**

Απόφαση του Διοικητή της ΑΑΔΕ με θέμα «Διαδικασία καταχώρισης των οικονομικών φορέων στο Ενωσιακό Ηλεκτρονικό Σύστημα EOS και χορήγησης του μοναδικού αριθμού καταχώρισης και αναγνώρισης (EORI) από την Τελωνειακή Υπηρεσία.» προς αντικατάσταση της Απόφασης του Υφυπουργού Οικονομίας και Οικονομικών με αρ. πρωτ. 5024905/3083/Α0019/30-06-2009 «Διαδικασία καταχώρησης των οικονομικών φορέων στο Κοινοτικό Σύστημα EOS και χορήγησης του μοναδικού αριθμού αναγνώρισης (EORI) από την Τελωνειακή Υπηρεσία - Ορισμός αρμόδιων τελωνειακών αρχών».

**Β) ΠΕΡΙΕΧΟΜΕΝΟ**

Με την παρούσα απόφαση ρυθμίζονται οι επί μέρους διαδικασίες, όροι και προϋποθέσεις καταχώρισης των οικονομικών φορέων στο ενωσιακό ηλεκτρονικό σύστημα EOS και χορήγησης του μοναδικού αριθμού καταχώρισης και αναγνώρισης (EORI) από τις Τελωνειακές Αρχές της χώρας, κατά το μέρος που αυτές είτε δεν καθορίζονται ρητά από τις ενωσιακές διατάξεις, είτε εμπίπτουν στην αρμοδιότητα των Κρατών Μελών της Ευρωπαϊκής Ένωσης (ΕΕ).

Στόχος της είναι ο ανακαθορισμός των εθνικών διαδικασιών για τη διαδικασία καταχώρισης στο ενωσιακό ηλεκτρονικό σύστημα EOS και χορήγησης του αριθμού αναγνώρισης (EORI) των οικονομικών φορέων δεδομένης της εφαρμογής των διατάξεων του ενωσιακού τελωνειακού κώδικα και την υποχρέωση ψηφιακής ανταλλαγής πληροφοριών-δεδομένων μεταξύ της δημόσιας διοίκησης και των συναλλασσομένων.

**Γ) ΠΕΔΙΟ ΕΦΑΡΜΟΓΗΣ**

Πεδίο εφαρμογής της παρούσας απόφασης αποτελούν οι Τελωνειακές Αρχές της χώρας και όλοι οι οικονομικοί φορείς, φυσικά ή νομικά πρόσωπα, που στο πλαίσιο των δραστηριοτήτων τους εμπλέκονται σε τελωνειακές συναλλαγές.